Dequide lania nna güiatteba Jesús lenie ca biꞌini rudheti ca tisa ruleꞌe lo yu gue Judea,
níaba bisee lenie ca biꞌiniha,
rugadi guabe benni inda lhe.
Anáguaba Juan rugadiguabi benni inda daca lo yu te láni Enón nu re gaxxaba lo yu nu te láni Salim,
cumu nía yuꞌuxxatta inda.
Nía ria ca benni radicana inda.
Juan läga chi te biꞌiniha lisiyya lania.
Ttulhe ca benni rudheti ca tisa ruleꞌe Juan bitilha tisacabi leni adí ca benni Israel lo niꞌa gue bi nua rigúarna nu tsiga ancari lo Tata Do Iyyabaaha qui reacari benni nari loe.
Ca unnuha nna güiattebacana guayúcana Juan rácan bi:
—Maestro,
benni udú lenlu daca attu ladu gue roꞌo yoo Jordán,
nu utixxiꞌaguabalu gueniha,
nnanna nna rugadiguabana benni inda.
Iyába benni diacana len lana.
Juan becabibi rábi:
—Ni ttu benni bittu aca gueni unna ttu bixa gansi läba Tata do iyyabaaha aca lanie na qui unna nua.
Lebiꞌi nna gua rienbinle ria,
läga neti nua Cristu,
suntterba anca ttu benni neru udhelha Tata Do Iyyabaaha rixxiꞌa dequi chi daa Cristu.
Attiba ttu atta rutsá nácani,
unbiyuu utsá nániha liba nua dhína nuila.
Unbiyuu raca ruyú tsee loesni leni unbiyuu utsá nániha du gaxxaba nía nna reꞌo juisia leni rieninna rinne nua.
Denuala nna neti nna reꞌo juisia lasia cumu neti anca nu ruyú tsee loesni leni Jesús.
Larcala nna raca duelha eꞌeyu Ben-na aque Benni ra xxeni leni,
neti nna eyadi ga lasia eyaca nu bittu ra xxeni leni.
’Ben-na dee iyyabaaha.
Lee anque benni ra xxeni leni gue delo iyába.
Benni anca gue yies lo yu-ni nna suntteba gue yies lo yu-ni anca nua,
nu anca gue yies lo yu-niba rinnena.
Ttiaca Benni daa iyyabaa nna Benniha anque Benni ra xxeni leni gue delo iyába.
Gue nu bilábanie lhe nu bienbanie lhe rixxiꞌe,
ttiaca läganu ria leni guee.
Ca benni ria lecani gue nu rá Ben-na nna leni unnuha ruleꞌe locana dequi gualíba nu rá Tata Do Iyyabaaha.
Ben-na anque Benni udhelha Tata Do Iyyabaaha,
ca tisa gue Bennihaba rinnee,
cumu Tata Do Iyyabaaha nna itú iqui itú lee bete Espíritu guee len Ben-na.
Tata Do Iyyabaaha nna raca juisien Benniha gue Xiꞌinie-na,
larcala nna iyába nu tee chi bocaꞌane las ná Ben-na.
Nu ria leni gue Xiꞌinie-na gua teba elha nabani ttu dia lii gueni,
nu bittuba tsia leni Ben-na nna lägabi elha nabani gue nua te ttu dia lii.
Unnuha nna elha disa la yuꞌubia ute Tata Do Iyyabaahaba ralha nua dhína.